text: Sønderjyder hjemme efter krydstogtulykke
  16 januar 2012 kl. 08.10
  I nat kunne de to ægtepar fra Als, der har været involveret i en krydstogtulykke i Middelhavet igen sætte fødderne på sønderjysk landjord.
  De to ægtepar Kaj og Lene Mattesen fra Sønderborg og Peter og Edith Christensen fra Nordborg kunne i nat ånde lettet op.
  Klokken tre i nat kom de to ægtepar endelig hjem fra katastofeturen på krydstogtskibet Costa Concordia.
  Omkring klokken 21:45 fredag aften stødte det kæmpe krydstogtskib på grund, mens venneparret sad og spiste aftensmad. Begge ægtepar forlod skibet i redningsbåde.
  - Vi er dybt rystede og traumatiserede. Vi prøver stadig at fortrænge det, siger Peter Christensen til Ekstra Bladet. 
  Da de to ægtepar i nat kunne vende sikkert hjem, blev de mødt af naboer, der ville byde dem velkommen hjem.
  